**চুরকা মুর্মু** (২ জুলাই ১৯৫১ — ১৮ আগস্ট ১৯৭১) একজন বাংলাদেশ মুক্তিযুদ্ধে সাহায্যকারী ব্যক্তি ও শহীদ। ১৯৭১ সালের ভারত-পাক যুদ্ধের সময় বি.এস.এফ জওয়ানদের সাহায্য করতে গিয়ে পাকিস্তানি সেনার গুলিতে প্রাণ হারান তিনি।

প্রারম্ভিক জীবন
---------------

ভারতের পশ্চিমবঙ্গ রাজ্যের অবিভক্ত পশ্চিম দিনাজপুর জেলার বালুরঘাটের নিকট চকরাম গ্রামে এক সাধারণ সাঁওতাল পরিবারে চুরকা মুর্মু জন্মগ্রহণ করেন। পিতার নাম খেলারাম মুর্মু, মাতা সুমি মুর্মু। চুরকা জয়চাঁদ লাল প্রগতি বিদ্যচক্র বিদ্যালয়ের ছাত্র ছিলেন। তিনি রাষ্ট্রীয় স্বয়ংসেবক সংঘের একজন সদস্য ছিলেন।

মৃত্যু
------

সীমান্তবর্তী চকরাম গ্রামে ১৯৭১ সালের ১৮ আগস্ট ভোরবেলা একদল পাকিস্তানি সেনা আক্রমণ করে। মুক্তিফৌজের ছদ্মবেশে তারা সীমান্ত অতিক্রম করে ভারত ভূখণ্ডে প্রবেশ করে। তারা অতর্কিতে চকরাম গ্রামে ঢুকে করে গুলিবর্ষণ শুরু করে। তাদের মূল লক্ষ্য ছিল সীমান্তে অবস্থিত বিএসএফ এর ক্যাম্প দখল করা। পাক সেনাদের আক্রমণে গ্রামবাসীরা পালিয়ে যায়। কিশোর চুরকা দৌড়ে গিয়ে চকরাম ক্যাম্পে ভারতীয় সীমান্তরক্ষীদের খবর দেন। ক্যাম্পের মাত্র চারজন জওয়ান তাদের প্রতিরোধ করার চেষ্টা করেন। কিশোর চুরকা জওয়ানদের সাথে নিজেই গুলি ও অস্ত্রের বাক্স বয়ে নিয়ে যান ও তাদের সাহায্য করেন। ইতোমধ্যে খান সেনারা তাদের দুইদিক থেকে ঘিরে ফেললে সংখ্যায় খুবই কম বিএসএফ জওয়ানরা পিছু হঠতে বাধ্য হন। কিশোর চুরকা বাক্স ভর্তি গোলা-বারুদ পুকুরে ফেলে দেন যাতে তা খানসেনাদের হাতে না পড়ে। ভারী বাক্স জলে ফেলার সময় সে নিজেই পা পিছলে পুকুরে পড়ে যান সেই সময় আওয়াজ শুনে খানসেনারা তাকে লক্ষ করে গুলি চালায়। সেখানেই মৃত্যু হয় চুরকা মুর্মুর।

স্মৃতি
------

১৯৮২ সালে তার স্মৃতিতে স্থানীয় মানুষ চুরকা মুর্মু শহীদ বেদী ও স্মৃতিরক্ষা কমিটি গঠন করেছেন। চুরকার শহীদ দিবস উপলক্ষ্যে বালুরঘাটের চকরাম এলাকায় তীরন্দাজ প্রতিযোগিতা, আদিবাসী নৃত্য পরিবেশন, কবাডি প্রতিযোগিতা অনুষ্ঠিত হয়। প্রতিবছর চকরাম বি.এস.এফ ক্যাম্প এর জওয়ানরা চুরকা মুর্মু-র প্রতি সম্মান জানাতে আসেন। দক্ষিণ দিনাজপুর জার্নালিস্টস ক্লাব চুরকা মুর্মুকে নেচারপিওর মরণোত্তর একক সম্মানে পুরষ্কৃত করেছে।

তথ্যসূত্র
---------

1. ↑  Rāẏa, Śiba Prasāda (১৯৮৬)। *Rahasyamaẏa Āra. Esa. Esa*। Preraṇā Prakāśanī।
2. ↑  Seshadri, H. V. (১৯৮৮)। *RSS, a Vision in Action* (ইংরেজি ভাষায়)। Jagarana Prakashana।
3. ↑  desk, kolkata24x7 online (২০১৬-০৮-১৭)। "স্বাধীনতার ৭০ বছর পরেও ব্রার্ত্য বালুরঘাটের শহিদের পরিবার"। *Kolkata24x7 | Read Latest Bengali News, Breaking News in Bangla from West Bengal's Leading online Newspaper* (ইংরেজি ভাষায়)। সংগ্রহের তারিখ ২০২০-০৮-২৬। [*স্থায়ীভাবে অকার্যকর সংযোগ*]
4. ↑  "বীরবিক্রম চুরকা মুর্মুকে পুষ্পার্ঘ্য নিবেদন করে নির্বাচনী প্রচার শুরু করলেন বিজেপি প্রার্থী সুকান্ত মজুমদার - SiliguriBarta.com"। *Siliguri Barta | Siliguri News Updates* (ইংরেজি ভাষায়)। সংগ্রহের তারিখ ২০২০-০৮-২৬। [*স্থায়ীভাবে অকার্যকর সংযোগ*]
5. ↑  Haque, Manirul। "বীর শহীদ চরকা মুর্মুর আত্মবলিদান দিবস পালিত হল বালুরঘাটে, শ্রদ্ধার্ঘ্য নিবেদন করলেন বালুরঘাটের সাংসদ | Khaboriya24 Bengali" (ইংরেজি ভাষায়)। সংগ্রহের তারিখ ২০২০-০৮-২৬। [*স্থায়ীভাবে অকার্যকর সংযোগ*]
6. ↑  "জেলা প্রশাসনের কোন আধিকারিক গেলেন না শহীদ চুরকা মুর্মুকে সম্মান জানাতে - Bangla Update"। *Dailyhunt* (ইংরেজি ভাষায়)। সংগ্রহের তারিখ ২০২০-০৮-২৬।
7. ↑  desk, kolkata24x7 online (২০১৫-১২-১৫)। "খান-সেনাদের আক্রমণে শহিদ আদিবাসী মুক্তিফৌজের সম্মান দাবি"। *Kolkata24x7 | Read Latest Bengali News, Breaking News in Bangla from West Bengal's Leading online Newspaper* (ইংরেজি ভাষায়)। সংগ্রহের তারিখ ২০২০-০৮-২৬। [*স্থায়ীভাবে অকার্যকর সংযোগ*]